**A Tan Kapuja Buddhista Főiskola Kelet-Nyugat Intézetének Kutatási terve**

**2022-2025**

**Kutatás a Tan Kapuja Buddhista Egyház és Főiskola küldetésének fényében**

A Tan Kapuja Buddhista Főiskola elsődleges küldetése, hogy a Buddha tanításának kapuját az érdeklődők előtt kitárja, ami a Tanítás átadásában és annak megvalósításában nyilvánul meg (lásd: Küldetésnyilatkozat). A buddhai tanítást és a buddhizmus számos ágához tartozó tanításokat elsősorban írásos anyagok őrzik, de a hagyomány átadásának a kezdetektől része a szóbeliség és számos művészeti ág is. Noha e források megismerése és megismertetése az elsődleges feladat, küldetésünk nem merülhet ki csupán ebben. Szükséges a hagyományozás folyamatának megértése, a források kritikai szemléletű feldolgozása és fordítása, a nagyobb társadalmi, kulturális és kultúrtörténeti összefüggések megértése, valamint a kapcsolódó tudományterületek (filológia és nyelvészet, filozófia, tudatkutatás, stb.) bevonása is.

Másrészről a buddhizmus nem csak történetisége (vallástörténet, kultúrtörténet, stb.) alapján képezi a Főiskola oktatási tevékenységének a célját, hanem amiképp élő gyakorlatként a világban számos alakban megjelenik, úgy ölt gyakorlati formákat a Főiskola képzésében is. A buddhizmus e gyakorlati aspektusának megismerése és megismertetése ugyanolyan fontosságú, mint a forrásoké, de szintén nem merülhet ki csupán ebben. A buddhista gyakorlat oktatásához ugyanúgy szükséges a kritikai látásmód, a gyakorlati átadás folyamatainak megértése nemcsak a hagyomány keretein belül, hanem a kapcsolódó tudományterületek (pszichológia, orvostudomány, keleti gyógyászat, stb.) kutatási eredményeivel összevetve is. Ezek elsődleges célja és értelme a jelen korunk körülményeihez való adaptáció lehetőségeinek feltárása és megvalósítása. A buddhizmus elmélete és gyakorlata azonban nem csak a buddhizmus keretein belül érdekes, az általa képviselt eltérő szemléletmód és sajátos emberkép néhány tudományág számára kifejezetten izgalmas területnek számít.

A Főiskola, amelynek fenntartója az egyik legnagyobb magyarországi buddhista egyház, és amelyhez egyúttal középfokú oktatási intézmény is tartozik, sajátos helyet foglal el a magyar társadalomban és a felsőoktatásban. Elsősorban a magyarországi vallásos és nem vallásos szellemi közegben tevékenykedik, ezért alapvető fontosságú, hogy megtalálja azokat a kapcsolódási pontokat, amelyeken keresztül az érdeklődők hiteles információkhoz juthatnak a buddhizmusról, vagy érdemben megismerkedhetnek gyakorlati képzési formákkal. Mivel azonban nemzetközi térben is működik, a kihívásoknak csak úgy tud megfelelni, ha tevékenységét a területi és nyelvi határain kívül létező buddhizmussal és buddhizmus-oktatással összehangoltan végzi.

**A Kelet-Nyugat Kutatóintézet tevékenysége**

A Főiskola kutatási tevékenységét a fenti alapelvek alapján lehet leírni. A Főiskolán folyó oktatás a helyzetéből és jellegéből adódóan nagymértékben kutatási tevékenységen alapszik, ahogy ez a Főiskola eddigi történetében is megjelent. A tananyag összeállítása, fejlesztése, magyar nyelvre adaptálása oktatói kutatáson, együttműködésen és folyamatos tanuláson alapulva történik. E kutatási tevékenység intézményi kerete a Kelet-Nyugat Kutatóintézet.

A Kutatóintézeti tevékenység egyik fő célja, hogy felderítse: A buddhizmus – mind annak elmélete, filozófiája, mind pedig gyakorlata – miként hasznosítható a modern ember számára. Annak felmutatása, hogy a buddhizmus elvei és módszerei a mai ember számára is megoldást, kivezető utat jelenthetnek, sőt, akár az emberiség globális problémái megoldásainak keresésében is segítséget nyújthatnak. Kutatásaink egyik fontos feladata, hogy az oktatási tevékenység, a filológiai, a vallástörténeti és bölcseleti területek mellett ezen a téren is eredményeket érjünk el.

A modern kognitív tudomány és a buddhizmus párbeszéde sok szempontból releváns és izgalmas eleme a kortárs tudományos életnek. A buddhista kontemplatív technikák és filozófiai teóriák nem csak a kognitív tudomány szereplőinek érdeklődését keltették fel. A szóban forgó párbeszéddel kialakult az ún. kereszt-kulturális (cross-culture) filozófia, amely főleg az elmefilozófia területén bontakozik ki. Ma már beszélhetünk buddhizmus által inspirált elmefilozófiáról és kognitív tudományról. Ezek a fejlemények azonban a magyar érdeklődők számára alig ismertek, eme interdiszciplináris párbeszéd hazánkban meglehetősen alulreprezentált, mind a tudományos élet, mind a tudomány és a bölcsészet iránt érdeklődők számára.

Szorgalmazzuk továbbá a hazai tudományos közönséggel való kapcsolatfelvételt, különös tekintettel a buddhizmus filozófiájának közvetítését a magyar filozófusok felé, egy esetleges későbbi együttműködés és közös munka reményében. A buddhista filozófia relevanciája a kortárs  elmefilozófiában és a kognitív tudományban ugyanis a magyar tudományos élet számára még kevéssé ismert terep, viszont annak egyre nagyobb nemzetközi diskurzusát tapasztalva, vélhetően a magyar tudományos élet szereplőinek figyelmét is felkeltené.

A kutatási tevékenység eredménye egyrészt tananyag formájában jelenik meg, másrészt az oktatók egyéb publikációs tevékenységében tükröződik, melyet saját szakterületükön önállóan, illetve más szakterületekkel, oktatókkal, intézményekkel együttműködve végeznek. Tanagyag lehet a főiskolai oktatásban alkalmazott jegyzet, könyv, hanganyag, prezentáció, multimédiás oktatócsomag, adatbázis, stb. Publikációnak a Magyarországon vagy külföldön elismert referált, hagyományos vagy digitális formában megjelenő folyóiratokban közölt cikkek, illetve szakkönyvek vagy könyvfejezetek, monográfiák vagy egyéb digitális formában megjelenő szakkiadványok számítanak. Kiemelt fontosságúnak tartjuk intézetünk folyóiratának, a *Keréknyomok*-nak az újraindítását, mely folyamatosan helyt ad a különféle területeken végzett kutatások eredményei megfelelő színvonalú publikálásának.

Fontosnak tartjuk kutatási tevékenységünk és azok eredményeinek népszerűsítését, illetve annak a nagyobb nyilvánosság elé tárását. Ennek formáját olyan házikonferenciák és kerekasztalbeszélgetések szervezésében találtuk meg, melyeket online is közvetítünk, a felvételt pedig elérhetővé tesszük a Főiskola YouTube-csatornáján.

**Kutatási területek és témák**

Az alábbiakban a Főiskolán folyó kutatási tevékenységeket foglaljuk össze. Fontosnak tartjuk megjegyezni, hogy a témák és altémák nem feltétlenül csak egyetlen kutatási tevékenységhez kapcsolódhatnak, illetve az egyes oktatók kutatási tevékenysége több altémát is érinthet. Ennélfogva a publikálás és a tananyagfejlesztés eredménye sem feltétlenül köthetők csupán egy altémához.

**I. FORRÁSKUTATÁSOK**

**1. Páli források feldolgozása**.

1. A páli kánon tartalmi elemzésére, a történelmi Buddhához köthető tanítások megállapítására vonatkozó kutatás.
2. Terminológiai kutatás.
3. Szövegfordítások készítése, fordítástechnikai kutatás (hallgatók bevonásával).
4. Oktatási segédanyagok készítése.

**2. Tibeti források feldolgozása**

1. Szövegfordítások készítése, fordítástechnikai kutatás;
2. Oktatási segédanyagok készítése.

**3. A Buddhizmus hagyománya: történeti, kultúrtörténeti kutatások**

1. Indo-tibeti szöveghagyomány kutatása. Történelmi-kultúrtörténeti kutatások, szövegfordítások, recenziók, bemutatók. A tibeti folklórirodalom egyes műfajaiban a buddhizmus megjelenése.
2. Ázsiai országokban végzendő terepmunka 1: Tibet és India buddhista műemlékei és régészeti hagyatéka.
3. Ázsiai országokban végzendő terepmunka 2: Élő mesterek és közösségek felkeresése tanítások és/vagy adatközlés céljából.
4. A tibeti buddhizmus kultúrájának nyugati megjelenése.

**4. Összehasonlító filozófiai, vallásfilozófiai és vallástörténeti kutatások**.

1. A nyugati misztika és a keleti misztika párhuzamainak kutatása.
2. A buddhizmus mint filozófia:
3. A buddhista szövegek és tanítások filozófiai szövegekként és gondolatokként történő értelmezésének kutatása.
4. A nyugati filozófiai műfajok és szakterületek megjelenése a buddhizmusban: buddhista nyelvfilozófia, buddhista elmefilozófia.
5. Filozófia a buddhizmusról:
   1. Filozófiatörténeti kutatás: A buddhizmus megjelenése a nyugati filozófiában és annak inspiratív hatása Schopenhauertől a kortárs elmefilozófiáig.
   2. Kognitív tudományok és a buddhizmus kapcsolata, szemléletmódok párhuzamai: Az antikartiziánus kognitivizmus buddhista vonatkozásai és analógiái, embodied mind, predictive mind, kognitív nyelvészet, stb. Ezek már meglévő eredményeinek és elemeinek alkalmazása a saját bölcseleti munkáinkban.

**II. AZ ALKALMAZOTT BUDDHIZMUSSAL KAPCSOLATOS KUTATÁSOK**

**1. A buddhista meditáció kutatása és alkalmazási lehetőségei**

1. A buddhista és más keleti meditációs technikák elméletére és gyakorlatára vonatkozó összehasonlító kutatások.
2. A mozgás és légzés szerepe és viszonyuk a meditációhoz a buddhizmus nagy iskoláiban – jógaoktatóink bevonásával.
3. Mindfulness-kutatás. A tudomány és a kontemplatív gyakorlás/meditáció integrálása. A thaiföldi Mahachulalongkorn Rajavidyalaya Egyetem (MCU) Buddhista Kutatások Intézetével közös kutatások.

**2. Buddhizmus és a világ, amelyben élünk**

***A. Korunk a buddhizmus és a filozófia fényében***

1. A mesterséges intelligencia kihívásai és a buddhista filozófia érintkezési területei.
2. A környezeti válságra adható lehetséges buddhista válaszok kutatása. A Buddhista ökológia megvalósítható elemei.
3. „Mi az ember”? Az emberi minőségre adható buddhista válaszok kutatása korunk felgyorsult és drámai civilizációs változásainak tükrében.
4. Civilizáció, közösség, vallás társadalmi viszonyrendszere buddhista szempontból.

***B. A buddhizmus alkalmazása a mai életben***

1. A halál és a gyászfeldolgozás buddhista módszereinek alkalmazhatósága kultúránkban.
2. Buddhizmus és gazdaság. A buddhista közgazdaságtan elmélete és gyakorlata. Az ökológia buddhista vonatkozásainak kutatása. A buddhizmus válaszai a modern világ és a globalizáció kihívásaira.
3. Buddhizmus és életmód.
4. Buddhizmus és pszichológia. A nyugati pszichológia és a buddhizmus kapcsolatának immáron több évtizedes szakirodalmának feldolgozása. A buddhista szemlélet lehetséges pszichológiai hasznosításai.
5. A buddhista etika lehetséges alkalmazásaival összefüggő kutatások.